ྙིང་པོ་དང་། ཨོཾ་བཛྲ་ཨ་མྲྀ་ཏ་ཀུཎྜ་ལི་ཞེས་སོགས་བདུད་རྩི་འཁྱིལ་བའི་སྔགས་ཀྱི་མཐར། རྡོ་རྗེ་སློབ་མ་རྣམས་ཀྱི་ཚེ་ཐོག་མ་མེད་པ་ནས་བསགས་པའི་སྡིག་པ་དང་སྒྲིབ་པ་ཐམས་ཅད་ཤིནྟཾ་ཀུ་རུ་སྭཱ་ཧཱ། དེ་བཞིན་དུ་ཤཱིནྟཾ་མན་ཆད་འོག་མ་རྣམས་ལའང་སྦྱར་ཏེ། ནད་ཐམས་ཅད། གདོན་ཐམས་ཅད། རིམས་ཐམས་ཅད། ཉེ་བར་འཚེ་བ་ཐམས་ཅད། དུས་མ་ཡིན་པའི་འཆི་བ། འཁོན་དང་གྲིབ་དང་མི་གཙང་བ། བྱད་དང་བྱུར་དང་སྐལ་པ་ངན་པ། བཀྲ་མི་ཤིས་པ། མཚན་མོ་ནག་མོ་དང་དུས་ཀྱི་ཞགས་པ་དང་གཤིན་རྗེའི་ཕོ་ཉ། བགེགས་དང་ལོག་པར་འདྲེན་པ། རྒྱལ་པོ་དང་ཐེའུ་རང་གི་གནོད་པ། ཀླུ་དང་ས་བདག་གི་གནོད་པ། བཙན་དང་དམུའི་གནོད་པ་ཐམས་ཅད་ཤིནྟཾ་ཀུ་རུ་སྭཱ་ཧཱ། ཞེས་བརྗོད། བྱབ་པ་ནི། རྨ་བྱའི་མདོངས་ཀྱི་དབུས་སུ་ཟླ་བ་ལ་གནས་པའི་ཧཱུྃ་ཡིག་བསམས་ལ། དེས་བསྒྲུབ་བྱ་རྣམས་ཀྱི་ནད་གདོན་ཉེར་འཚེ་ཐམས་ཅད་རྡོ་ཁབ་ལེན་གྱིས་ཁབ་ལེན་པ་ལྟར་བླངས་ཏེ་རྒྱ་མཚོ་ཆེན་པོར་དོར་བར་མོས་ལ། རྡོ་རྗེ་དང་ལྷན་ཅིག་པའི་རྨ་བྱའི་སྒྲོས་སློབ་མ་ལ་བསྐོར་ཞིང་བྱབས་ཏེ། སྔགས་གཉིས་དང་། རྡོ་རྗེ་སློབ་མ་རྣམས་ཀྱི་ཞེས་སོགས་གོང་ལྟར་ལས། ཤཱིནྟཾ་གི་གནས་སུ། ཨ་པ་ན་ཡ་སྭཱ་ཧཱ། ཞེས་བརྗོད། བསྲུང་བ་ནི། སློབ་མའི་སྤྱི་བོ་དང་མདུན་རྒྱབ་གཉིས། དཔུང་པ་གཉིས། པུས་མོ་གཉིས་ཏེ། གནས་བདུན་དུ་རྡོ་རྗེས་རེག་པས་རྡོ་རྗེ་དེ་ལས་དེ་འདྲ་བ་དཔག་ཏུ་མེད་པར་བྱུང་སྟེ། ལུས་ལ་རྡོ་རྗེའི་གོ་ཆ་གྱོན་པར་མོས་ལ། སྔགས་གཉིས་དང་། རྡོ་རྗེ་སློབ་མ་ཞེས་སོགས་ཀྱི་མཐར། སྡིག་པ་དང་སྒྲིབ་པ་ཐམས་ཅད་རཀྵཿརཀྵཿཞེས་ཀུན་གྱི་མཐར་རཀྵ་སྦྱར་ལ་རྡོ་རྗེ་རྒྱ་གྲམ་བཞག་པས་བསྲུང་ངོ་། །དེ་ནས་འདིའི་ཐུན་མོང་མ་ཡིན་པ་བྱིན་གྱིས་བརླབ་པའི་ཆོ་ག་ནི་སློབ་མ་རྣམས་ཀྱི་སྙིང་གའི་རྩ་བཞི་པད་འདབ་བཞིར་གྱེས་པའི་དབུས་སུ་རྣམ་སྣང་ཚེ་དཔག་མེད། ཤར་དུ་རྡོ་རྗེ། ལྷོར་རིན་ཆེན། ནུབ་ཏུ་པདྨ། བྱང་དུ་ལས་ཀྱི་ཚེ་དཔག་མེད་དེ་གཙོ་འཁོར་ལྔ་དང་སྤྱི་བོར་ཡེ་ཤེས་ཚེ་དཔག་མེད་རྣམས་བཞུགས་པར་བསམ། སློབ་དཔོན་ལ་མོས་གུས་བྱས་པའི་རྐྱེན་གྱིས་སློབ་དཔོན་གྱི་ཐུགས་ཀ་ནས་ཡེ་ཤེས་ཚེ་དཔག་ཏུ་མེད་པ་མར་མེའི་ཕྲེང་བ་ལྟར་བསམ་གྱིས་མི་ཁྱབ་པ་བྱོན་ཏེ་སློབ་མའི་སྤྱི་བོ་ན་བཞུགས་པའི་ཡེ་ཤེས་ཚེ་དཔག་མེད་ལ་ཐིམ་པས། དེ་འཆི་མེད་བདུད་རྩིའི་ཆུ་རྒྱུན་དུ་གྱུར་པ་སྤྱི་བོ་ཚངས་པའི་བུ་ག་ནས་ཞུགས་ཏེ་སྙིང་གའི་རིགས་ལྔ་ལ་ཐིམ་པས་རིགས་ལྔ་ཞུ་བའི་ཡེ་ཤེས་ཀྱི་བདུད་རྩིས་ལུས་ཐམས་ཅད་གང་སྟེ། དེ་ལུས་ཀྱི་ཟུང་དང་སེམས་ཀྱི་རྟེན་དུ་གྱུར་པར་བསམས་ལ། སྤྱི་བོར་རྡོ་རྗེ་བཞག་སྟེ་བཅོམ་ལྡན་འདས་ཀྱི་སྔགས་གསུམ་པོ་བཟླ། དེ་ལྟར་ལན་གཉིས་ལན་གསུམ་དུ་བྱས་ལ། མཐར། ང་ནི་ཡེ་ཤེས་ཚེ་དཔག་མེད། །ཀུན་ཏུ་བརྙས་པ་སྤང་བར་གྱིས། །འཆི་བདག་ཆེན་པོ་ངས་བཅོམ་པས། །བུ་ཁྱོད་ཚེ་ཡི་རིག་འཛིན་བརྙེས། །ཞེས་བརྗོད་དེ། གོ་རིམ་འདི་ཕྱག་ལེན་བཞིན་བརྗོད་པ་ཡིན་གྱི། གཞུང་ན་ཅུང་ཟད་འཁྲུགས་ནས་སྣང་ངོ་། །དེ་ནས། འབྱོར་པ་ཐོབ་པའི་ཕྱིར་དུ་ཤིས་པར་བྱ་བ་ལ། རྒྱལ་སྲིད་སྣ་བདུན་གྱི་གཟུགས། ཨོཾ་ན་མོ་བྷྲཱུཾ་ཞེས་སོགས་སྙིང་པོའི་སྔགས་ཀྱིས་བྱིན་གྱིས་བརླབ་པའམ། མ་འབྱོར་ན་དེ་དག་གི་ཕྱག་རྒྱ་བསྟན་ཡང་རུང་སྟེ་འཁོར་ལོ་བྱིན་ལ། ལྷ་རྫས་ལས་གྲུབ་ལྟེ་བ་ཤིན་ཏུ་ཟླུམ། །རྩིབས་སྟོང་ལྡན་ཞིང་མུ་ཁྱུད་རབ་མཉམ་བཟང་། །སྡང་བའི་དགྲ་ལས་རྣམ་པར་རྒྱལ་གྱུར་པའི། །འཁོར་ལོ་རིན་ཆེན་དམ་པའི་དབང་བསྐུར་རོ། །ཨོཾ་ཙཀྲ་རཏྣ་ཨ་བྷི་ཥིཉྩ་མི། ནོར་བུ་ཐོགས་ཏེ། རིན་ཆེན་ངོ་བོ་ལྷ་རྫས་བཻ་ཌཱུརྱ། །ཀུན་ཏུ་དཔག་ཚད་ཙམ་དུ་སྣང་བྱེད་ཅིང་། །དྲི་མེད་ཉིན་མོ་ཇི་བཞིན་མཚན་དེ་བཞིན། །ནོར་བུ་རིན་ཆེན་དམ་པའི་དབང་བསྐུར་རོ། །ཨོཾ་མ་ཎི་རཏྣ་ཨ་བྷི་ཥིཉྩ་མི། བཙུན་མོ་ཐོགས་ཏེ། གཟུགས་མཛེས་ལྟ་ན་སྡུག་ཅིང་ཚུལ་བཟང་མ། །པགས་པའི་མདོག་ལེགས་འཇམ་ཞིང་དྲི་མཆོག་ལྡན། །ཡིད་འོང་འདོད་དགུའི་རེག་བྱ་དང་ལྡན་པའི། །བཙུན་མོ་རིན་ཆེན་དམ་པའི་དབང་བསྐུར་རོ། །ཨོཾ་ཝསྟི་རཏྣ་ཨ་བྷི་ཥིཉྩ་མི། བློན་པོ་ཐོགས་ཏེ། གང་ཡང་རྒྱལ་ལ་མུ་ཏིག་མདངས་ལྡན་པའི། །གསེར་སོགས་མང་པོ་ཐུགས་ལ་ཕུལ་བ་ལྟར། །བཟོད་ལྡན་མཚུངས་པའི་ཁྱིམ་བདག་ནོར་ལྡན་པའི། །བློན་པོ་རིན་ཆེན་དམ་པའི་དབང་བསྐུར་རོ། །ཨོཾ་མ་ཧཱ་ཏ་རཏྣ་ཨ་བྷི་ཥིཉྩ་མི། གླང་པོ་ཐོགས་ཏེ། ཡན་ལག་ཐམས་ཅད་ལེགས་སྐྱེས་ས་ལ་ནི། །རབ་གནས་གངས་ཅན་རི་འདྲ་གླང་པོ་ཆེ། །རྒྱལ་པོ་ལ་འོས་མཁའ་ལ་རབ་འགྲོ་བའི། །གླང་པོ་རིན་ཆེན་དམ་པའི་དབང་བསྐུར་རོ། །ཨོཾ་ཧསྟི་རཏྣ་ཨ་བྷི་ཥིཉྩ་མི། རྟ་མཆོག་ཐོགས་ཏེ། ཐོ་རངས་དུས་སུ་ཕྱོགས་རྣམས་མ་ལུས་པའི། །ས་རྣམས་བསྐོར་ཏེ་སླར་ཡང་ལྡོག་ནུས་པའི། །རྨ་བྱའི་མགྲིན་པའི་སྤུ་ལྟར་ཡིད་འོང་བའི། །རྟ་མཆོག་རིན་ཆེན་དམ་པའི་དབང་བསྐུར་རོ། །ཨོཾ་ཨ་ཤྭ་རཏྣ་ཨ་བྷི་ཥིཉྩ་མི། དམག་དཔོན་ཐོགས་ཏེ། འགྲོ་དང་ལྡོག་དང་ཀུན་ནས་འོང་འགྱུར་བའི། །མ་ལུས་བདུད་དཔུང་འཇིགས་པར་བྱེད་པ་སྟེ། །དཔའ་བརྟན་འབྱོར་པའི་དཔུང་དང་བཅས་པ་ཡི། །དམག་མི་རིན་ཆེན་དམ་པའི་དབང་བསྐུར་རོ། །ཨོཾ་ཁཌྒ་རཏྣ་ཨ་བྷི་ཥིཉྩ་མི། ཞེས་བརྗོད། འདི་དག་སྦྱོང་རྒྱུད་ཀྱི་ལུགས་ཡིན་པས་འདིའི་སྐབས་སུ་མ་བྱས་ཀྱང་བཏུབ་ཅེས་ཀྱང་གསུངས་ལ། སྤྲོ་ན། དེའི་སྟེང་དུ་གཞན་ནས་འབྱུང་བ་ལྟར་ཚིགས་བཅད་གཉིས་པ་ཚིགས་ལྷུག་པ་དང་བཅས་པའང་བྱ་སྟེ། དེ་གཉིས་ཀའི་ཕྱག་ལེན་ཡང་མཐོང་ངོ་། །དེ་ནས་བཀྲ་ཤིས་ཀྱི་རྫས་ལ། ལས་བུམ་གྱི་ཆུས་གཏོར་ཏེ། བསང་སྦྱངས། སྟོང་པའི་ངང་ལས་མཾ་ལས་བྱུང་བའི་བཀྲ་ཤིས་ཀྱི་རྫས་བརྒྱད་རྡོ་རྗེ་སློབ་མ་རྣམས་ཀྱི་ཚེ་དང་བསོད་ནམས་དང་དཔལ་འབྱོར་ཐམས་ཅད་རྒྱས་པར་བྱེད་པའི་ནུས་པ་དང་ལྡན་པར་གྱུར། ཨོཾ་མངྒ་ལ་ཨཥྟ་དྲ་བྱཿཧཱུྃ་ཕཊ། ཅེས་པས་བྱིན་གྱིས་བརླབས་ཏེ། ཡུངས་ཀར་ཐོགས་ལ། སྔོན་བཅོམ་ལྡན་འདས་ལ་གསང་བའི་བདག་པོ་ཕྱག་ན་རྡོ་རྗེས་གྲུབ་པའི་རྫས་ཡུངས་ཀར་ཕྱག་ཏུ་ཕུལ་བ་ན། བཀྲ་ཤིས་པའི་རྫས་སུ་བྱིན་གྱིས་བརླབས་པ། དེ་བཞིན་དུ། དེང་འདིར་རྡོ་རྗེ་སློབ་མ་རྣམས་ཡུངས་ཀར་གྱི་རྫས་ལ་བརྟེན་ནས་ཤིན་ཏུ་བཀྲ་ཤིས་པར་གྱུར་ཅིག །ཡུངས་ཀར་རྡོ་རྗེའི་རིགས་ཏེ་ཐམས་ཅད་དུ། །བགེགས་རྣམས་མ་ལུས་འཇོམས་པར་བྱེད་པ་སྟེ། །མཐུ་སྟོབས་ཡོན་ཏན་ཕུན་སུམ་ཚོགས་གྱུར་པའི། །བཀྲ་ཤིས་དེས་ཀྱང་བགེགས་ཀུན་ཞི་བྱེད་ཤོག །དཱུར་བ་ཐོགས་ལ། སྔོན་བཅོམ་ལྡན་འདས་ལ་རྩྭ་འཚོང་བཀྲ་ཤིས་ཀྱིས་རྩྭ་དུར་བ་ཕྱག་ཏུ་ཕུལ་བ་ན་ཞེས་སོགས་སྔར་གྱི་རིགས་འགྲོས་སྦྱར་ལ། དཱུར་བས་ཚེ་ནི་འཕེལ་བར་བྱེད་པ་སྟེ། །རྡོ་རྗེ་སེམས་དཔའི་ཚེ་ནི་རབ་གྲུབ་ནས། །ཉོན་མོངས་སྐྱེ་ཤི་རྒྱུན་ཆད་གྱུར་པ་ཡི། །བཀྲ་ཤིས་དེས་ཀྱང་ཚེ་ཡང་འཕེལ་གྱུར་ཅིག །བིལ་བ་ཐོགས་ལ། སྔོན་བཅོམ་ལྡན་འདས་ལ་ལྷ་ཚངས་པས་ཤིང་ཐོག་བིལ་བ་ཕྱག་ཏུ་ཕུལ་བ་ན་སོགས་དང་། བིལ་བ་རྒྱུ་རྐྱེན་འབྲས་བུར་བཅས་པའི་ཆོས། །འཇིག་རྟེན་འཇིག་རྟེན་འདས་པའི་སྤྱོད་པ་ཀུན། །བྱང་ཆུབ་སྙིང་པོ་མཆོག་ཏུ་གྱུར་པ་ཡི། །བཀྲ་ཤིས་དེས་ཀྱང་དོན་ཀུན་འགྲུབ་གྱུར་ཅིག །འགི་ཝང་ཐོགས་ལ། སྔོན་བཅོམ་ལྡན་འདས་ལ་གླང་པོ་ཆེ་ས་སྲུང་གིས་འགི་ཝང་ཕྱག་ཏུ་ཕུལ་བ་ན་སོགས་དང་། འགི་ཝང་དུག་གསུམ་འཇོམས་པ་ནད་ཀྱི་སྨན། །སྨན་མཆོག་ཆོས་ཉིད་རབ་ཏུ་རྟོགས་གྱུར་ནས། །ཉོན་མོངས་ཟུག་རྔུ་མེད་པར་གྱུར་པ་ཡི། །བཀྲ་ཤིས་དེས་ཀྱང་དུག་གསུམ་ཞི་གྱུར་ཅིག །ལི་ཁྲི་ཐོགས་ལ། སྔོན་བཅོམ་ལྡན་འདས་ལ་བྲམ་ཟེ་སྐར་རྒྱལ་གྱི་བུས་ལི་ཁྲི་ཕྱག་ཏུ་ཕུལ་བ་ན་སོགས་དང་། ལི་ཁྲི་དམར་པོ་དབང་གི་རང་བཞིན་ཏེ། །ཆོས་རྣམས་མ་ལུས་དབང་དུ་བསྡུས་ནས་ཀྱང་། །ཆོས་ཀྱི་རྒྱལ་སྲིད་རབ་ཏུ་བརྟན་གྱུར་པས། །བཀྲ་ཤིས་དེས་ཀྱང་ཁྱེད་སྲིད་བརྟན་གྱུར་ཅིག །ཞོ་ཐོགས་ལ། སྔོན་བཅོམ་ལྡན་འདས་ལ་ཞིང་པའི་བུ་མོ་ལེགས་སྐྱེས་མས་ཞོ་ཕྱག་ཏུ་ཕུལ་བ་ན་སོགས་དང་། ཞོ་ནི་ཀུན་གྱི་སྙིང་པོར་གྱུར་པ་སྟེ། །སྙིང་པོ་རྣམ་དག་ཡེ་ཤེས་རྣམས་རྟོགས་ནས། །ཡོན་ཏན་ཀུན་གྱི་དབྱིངས་སུ་གྱུར་པ་ཡི། །བཀྲ་ཤིས་དེས་ཀྱང་ནད་ཀུན་ཞི་གྱུར་ཅིག །མེ་ལོང་ཐོགས་ལ། སྔོན་བཅོམ་ལྡན་འདས་ལ་གཟུགས་ཀྱི་ལྷ་མོ་འོད་འཆང་མས་མེ་ལོང་ཕྱག་ཏུ་ཕུལ་བ་ན་སོགས་དང་། མེ་ལོང་ཡེ་ཤེས་རྒྱ་མཚོ་ཆེན་པོ་ཡི། །ཡེ་ཤེས་རྒྱ་མཚོ་མཆོག་ཏུ་དག་གྱུར་ཏེ། །རྣམ་དག་ཆོས་ལ་ཐོགས་མེད་ལོངས་སྤྱོད་པའི། །བཀྲ་ཤིས་དེས་ཀྱང་སྒྲིབ་པ་དག་གྱུར་ཅིག །དུང་ཐོགས་ལ། སྔོན་བཅོམ་ལྡན་འདས་ལ་ལྷའི་དབང་པོ་བརྒྱ་བྱིན་གྱིས་དུང་དཀར་པོ་གཡས་སུ་འཁྱིལ་པ་ཕྱག་ཏུ་ཕུལ་བ་ན་སོགས་དང་། དུང་ནི་ཆོས་ཀྱི་སྒྲ་རྣམས་སྒྲོག་པའི་ཚུལ། །ཡེ་ཤེས་རྒྱ་མཚོ་ཉིད་དུ་དག་གྱུར་ཏེ། །ཆོས་རྣམས་མ་ནོར་ཡོངས་སུ་སྟོན་པ་ཡི། །བཀྲ་ཤིས་དེས་ཀྱང་ཚིག་ལ་དབང་ཐོབ་ཤོག །ཅེས་བརྗོད། འདི་རྣམས་ཀྱི་གོ་རིམ། མེ་ལོང་འགི་ཝང་ཞོ་དཱུར་བིལ། །དུང་དང་ལི་ཁྲི་ཡུངས་ཀར་རོ། །ཞེས་པ་ལྟར་དུ་རབ་གནས་དོན་གསལ་ནས་འབྱུང་བས་དེ་བཞིན་བྱས་ན་ལེགས་སོ། །དེ་ནས་སློབ་མ་རྣམས་ཀྱིས་དབང་གི་གནས་སྐབས་སུ་ཐོབ་ཅིང་ཁས་བླངས་པའི་དམ་ཚིག་དང་སྡོམ་པ་ལ་བསྲུང་བསྡོམ་བགྱིད་སྙམ་པའི་བསམ་པས། གཙོ་བོས་ཇི་ལྟར་བཀའ་སྩལ་པ། །དེ་དག་ཐམས་ཅད་བདག་གིས་བགྱི། །ཞེས་ལན་གསུམ་བརྗོད། དབང་ཐོབ་པའི་གཏང་རག་ཏུ་མཎྜལ་དང་། ལུས་དང་ལོངས་སྤྱོད་ཐམས་ཅད་བླ་མ་དང་དཀྱིལ་འཁོར་གྱི་ལྷ་ལ་འབུལ། ཆ་ཤས་ཀྱིས་ལོངས་སྤྱད་དུ་གསོལ་སྙམ་པའི་བསམ་པས། དེང་ནས་བརྩམས་ཏེ་བདག་བྲན་དུ། །ཞེས་སོགས་ལན་གསུམ་བརྗོད་དུ་གཞུག་གོ །གསུམ་པ་རྗེས་ནི། བླ་མས་དཀྱིལ་འཁོར་ལ་ཆུ་གཉིས་སྔོན་འགྲོའི་ཉེར་སྤྱོད་རོལ་མོ་དང་བཅས་པས་མཆོད། བསྟོད་པ་བསྡུས་པས་བསྟོད་ལ། རང་འདོད་པའི་དོན་ལ་གསོལ་བ་གདབ། རྡོ་རྗེ་སེམས་དཔའི་ཡི་གེ་བརྒྱ་པ་ལན་གསུམ་གྱི་མཐར། མ་འབྱོར་པ་དང་ཉམས་པ་དང་། །གང་ཡང་བདག་རྨོངས་བློ་ཡིས་ནི། །བགྱིས་པ་དང་ནི་བགྱིད་སྩལ་བ། །དེ་ཀུན་མགོན་པོས་བཟོད་པར་མཛོད། །ཅེས་པའི་མཐར་མཐེབ་སྲིན་གྱིས་སེ་གོལ་དང་། ཨོཾ་ཨཱཿཧཱུྃ། བཛྲ་མུཿཞེས་པས་རྒྱལ་ཆེན་བཞི་སོགས་སྒོས་ཀྱི་ཆོས་སྐྱོང་རྣམས་གཤེགས་སུ་གསོལ་ལ། ཕྱོགས་བཅུ་ན་བཞུགས་པའི་སངས་རྒྱས་དང་བྱང་ཆུབ་སེམས་དཔའ་ཐམས་ཅད་བདག་ལ་དགོངས་སུ་གསོལ། ཇི་སྲིད་ནམ་མཁའི་མཐའ་དང་མཉམ་པའི་སེམས་ཅན་ཐམས་ཅད་མི་གནས་པའི་མྱ་ངན་ལས་འདས་པའི་ས་ལ་མ་བཞག་གི་བར་དུ། རྒྱལ་བ་ཐམས་ཅད་མྱ་ངན་ལས་མི་འདའ་བར་བརྟན་པར་བཞུགས་སུ་གསོལ། ཁྱད་པར་དུ་ཡང་རས་བྲིས་ཀྱི་དཀྱིལ་འཁོར་འདི་ལ་བསྐྱེད་ཅིང་སྤྱན་དྲངས་པའི་ལྷ་ཚོགས་ཐམས་ཅད་ཇི་སྲིད་འབྱུང་བ་བཞིའི་གནོད་པས་མ་ཞིག་གི་བར་དུ་བརྟན་པར་བཞུགས་སུ་གསོལ། བརྟན་པར་བཞུགས་ནས་བདག་དང་སེམས་ཅན་ཐམས་ཅད་ལ་མཆོག་དང་ཐུན་མོང་གི་དངོས་གྲུབ་མ་ལུས་པ་སྩལ་དུ་གསོལ། ཨོཾ་སུ་པྲ་ཏིཥྛ་བཛྲཱ་ཡ་སྭཱ་ཧཱ། ཞེས་བརྗོད་ཅིང་རས་བྲིས་ལ་མེ་ཏོག་གཏོར། དགེ་བ་བསྔོས་ལ། ཆེ་བའི་ཆེ་མཆོག་ལ་སོགས་པའི་བཀྲ་ཤིས་དང་དཀར་གསུམ་གྱི་དགའ་སྟོན་རྒྱ་ཆེན་པོ་བྱའོ།། ༈ ཨེ་མ་ངོ་མཚར་རྨད་དུ་བྱུང་བའི་ཆོས། །གནས་སྐབས་མཐར་ཐུག་ཕན་བདེ་འབྱུང་བའི་གནས། །སྐྱོན་བྲལ་འཆི་མེད་གྲུབ་པའི་ལམ་བཟང་འདི། །བློ་གསལ་རྣམས་ཀྱི་མིག་གི་བདུད་རྩིར་བསྐྲུན། །གང་འདི་འཕགས་ཡུལ་མཁས་པའི་གཞུང་བཟང་དང་། །འཁྲུལ་ཟད་བླ་མ་རྣམས་ཀྱི་གསུང་བཞིན་ཏེ། །རྒྱས་བསྡུས་འདོར་ལེན་ཅུང་ཟད་མི་འདྲ་རྣམས། །གཅིག་ལ་མ་ཞེན་རྣམ་གྲངས་ཚུལ་དུ་བཀོད། །འདི་སྦྱར་དགེ་བ་འཆི་མེད་བདུད་རྩིའི་རྒྱུན། །ནད་མེད་རིང་དུ་འཚོ་བའི་བསིལ་མངར་ཅན། །འགྲོ་བ་ཀུན་གྱི་སྙིང་ལ་རབ་སིམ་ནས། །བཅོམ་ལྡན་འཆི་མེད་དབང་པོ་ཐོབ་པར་ཤོག །ཅེས་བཅོམ་ལྡན་འདས་མགོན་པོ་ཚེ་དཔག་ཏུ་མེད་པ་ལྷ་དགུའི་དཀྱིལ་འཁོར་གྱི་ཆོ་ག་འཆི་མེད་གྲུབ་པའི་ལམ་བཟང་ཞེས་བྱ་བ་འདི་ནི། དོན་གཉེར་གྱི་དགེ་བའི་བཤེས་གཉེན་དུ་མས་སྔ་ཕྱིར་ཡང་ནས་ཡང་དུ་བསྐུལ་བ་ལ་བརྟེན་ནས། ཁྱབ་བདག་འཁོར་ལོའི་མགོན་པོ་དང་དབྱེར་མ་མཆིས་པ་རྗེ་བཙུན་བྱང་ཆུབ་སེམས་ཀྱི་རྡོ་རྗེ་རཏྣ་ཝརྡྷའི་ཞལ་སྔ་ནས་གཙོ་བོར་སྨོས་པའི་ཡོངས་འཛིན་ཆོས་བཞིན་དུ་སྤྱོད་པ་རྣམས་ཀྱི་ཞལ་གྱི་བདུད་རྩི་ཐོབ་པ། ཤཱཀྱའི་དགེ་སློང་སྙོམ་ལས་པ་དཀོན་མཆོག་ལྷུན་གྲུབ་ཀྱིས། ཁ་ཟེགས་བསྡུས་པའི་བཤད་ཡམས་དང་དགག་སྒྲུབ་རྣམས་བཏང་སྙོམས་སུ་བྱས་ནས། ལས་དང་པོ་པ་རྣམས་ལ་ཕན་པའི་ཕྱིར་དུ་ཆོ་ག་དག་ཅིང་གསལ་ལ་མཚམས་སྦྱོར་གྱི་ཚིག་ཅུང་ཟད་དང་བཅས་ཏེ། མྱོས་བྱེད་ཀྱི་ལོ་མགོ་ཅན་གྱི་ཟླ་བའི་དཀར་ཕྱོགས་ཀྱི་འགྲུབ་སྦྱོར་བཟང་པོ་ལ་ལེགས་པར་གྲུབ་པར་བྱས་པ་འདིས། བདག་དང་སེམས་ཅན་ཐམས་ཅད་བདུད་དང་གཤིན་རྗེའི་འཇིགས་པ་ལས་མྱུར་དུ་ཐར་ནས། བཅོམ་ལྡན་འདས་འཆི་མེད་དབང་པོའི་གོ་འཕང་བདེ་བླག་ཏུ་ཐོབ་པར་གྱུར་ཅིག །ཕྱོགས་མཚམས་བྱིན་རླབས་མྱུར་བའི་ལམ། །སྔགས་བྱབ་བསྲུང་རྫས་དང་བཅས་དག །ཀུན་ཚང་གྲགས་པའི་འཇུག་ངོགས་ཏེ། །ལམ་རྒྱུས་མིག་ལྡན་མཁས་ལ་དྲིས། །ཞེས་པ་འདི་ཡང་ལེགས་པར་རྟོགས་པར་བྱའོ།། །།